مشعل:پاکستان سره د کرکټ د لوبو لا غوڅه پریکړه نه ده شوې
د افغانستان کرکټ بورډ مشر عاطف مشعل وايي د پاکستان  کرکټ بورډ سره په اتوؤ برخو کې د دوه اړخیزو همکاریو د ایجنډې پسر صلاح راغلې چې خبرې ورباندې روانې دي خو لا غوڅه پریکړه نه ده شوې.
د پاکستان د کرکټ بورډ په بلنه د شنبې په ورځ د افغانستان د کرکټ بورډ یو پلاوي پاکستان ته په خپل سفر کې، د ملي ټیمونو په کچه په کابل او لاهور کې د دوو شل اوریزو دوستانه لوبو، د دواړو هیوادونو ترمنځ د دوه اړخیزو سیالیو او د کرکټ په برخه کې له افغانستان سره د پاکستان د مرستو د ایجنډې پر سر هوکړه کړې ده. پاکستان ته د افغان کرکټ بورډ د پلاوي دا سفر او د دواړو خواو ترمنځ لومړنۍ هوکړه، په افغانستان کې د کرکټ د ګڼ شمیر مینه‌والو له تنُد غبرګون سره مخ شوه او د ټولنیزو رسنیو له لارې یې د دې هوکړې د بیرته اخستو غوښتنه وکړه. تیره ورځ د افغانستان دصدارتي ماڼۍ یا ارګ د ویاند مرستیال هم واضحه کړې وه چې دپاکستان اؤ افغانستان د کرکټ د لوبډلو ترمینځ د لوبو پریکړې ختمې کړل شوي نه دي بلکې افغان اولسمشر به پاکستان کې دافغان سفیر اؤ د افغان کرکټ بورډ څخه ددغو لوبو جذئیات غواړي. امریکا غږ ته دارګ مرستیال ویاند نجیب ازاد ویلي وؤ ارګ به د خلکو عکس العمل ته په کتلو سره ددغو لوبو په هکله پریکړه کوي. خو د کرکټ بورډ مشر عاطف مشعل چې نن یې پاکستان ته د خپل سفر جزئيات خبریالانو ته ورکول وویل لا تر اوسه یې په دې برخه کې پاکستاني کرکټ بورډ سره تړون نه دی لاسلیک کړی. هغه زیاته کړه، چې پاکستاني کرکټ بورډ سره د هوکړې د جزئیاتو پر سر، د افغان کرکټ بورډ تخنیکي ډله کار کوي او له هغې وروسته به د ملي ګټو په پام کې نیولو سره وروستۍ پریکړه وکړي. دتیرې شنبې په ورځ د پاکستان دپنجاب ایالت سرښار لاهور کې د افغانستان کرکټ بورډ د مشر عاطف مشعل سره ګډ مطبوعاتي کانفرنس ته د پاکستان کرکټ بورډ مشر شهریار خان ویلي وؤ د پاکستان اؤ افغانستان د لوبډلو ترمینځ به دوه دوستانه ټي ټوئنټي لوبې راجوړولی شي چې لمړۍ لوبه به یې افغانستان اؤ دوهمه پاکستان کې کیږي. هغه ویلي وؤ دواړه هیوادونه به دوه اړخیزه سیریز هم کوي چې هغه په افغانستان،پاکستان اؤ یاهم شارجه کې کیدی شي خو دتاریخونو پریکړه به وروستو وکړل شي. د پاکستان کرکټ بورډ مشر زیاته کړې وه چې پاکستان به د نړیوال کرکټ په چارو کې افغانستان سره کمک کوي اؤ هڅه به وکړي چې افغانستان هم د کرکټ د نړیوال کونسل غړی جوړ کړي. دپاکستان اؤ‌افغانستان د کرکټ بورډونو مشرانو دا پریکړه په دغه موقعه پریکړه کړې وه چې پاکستان به افغانستان ته د کرکټ په ټولو اساسي تیکنیکي څانګو کې مرسته ورکوي . په دغه مرسته کې به د امپائر، اسکورز ، څیړونکو اؤ روزنکو تربیت شامل وي. خو په دغو پریکړو وروستو په سوشل میډیا سختې نیوکې وشوې اؤ دافغان حکومت څخه وغوښتل شول چې د پاکستان کرکټ لوبډلې سره دې د لوبو کولو نه ډډه وکړل شي.